CGD ขายหุ้นกู้ 600 ลบ. หวังระดมทุนใช้เป็นเงินทุนหมุนเวียนรองรับโครงการใหม่
CGD ขายหุ้นกู้มูลค่า 600 ล้านบาท อายุ 1 ปี มีอัตราดอกเบี้ยคงที่ร้อยละ 6.50 ต่อปี หวังระดมทุนใช้เป็นเงินทุนหมุนเวียนรองรับโครงการใหม่-ชำระคืนหนี้
4 ธ.ค. 2560

บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2560 มูลค่าทั้งสิ้นไม่เกิน 600 ล้านบาท อายุ 1 ปี ครบกำหนดไถ่ถอนปี พ.ศ.2561 อัตราดอกเบี้ยคงที่ร้อยละ 6.50 ต่อปี จ่ายดอกเบี้ยทุก 3 เดือนตลอดอายุหุ้นกู้
โดยจะเสนอขายให้ผู้ลงทุนสถาบัน และ/หรือผู้ลงทุนรายใหญ่ ระหว่างวันที่ 21-22 และ 25-26 ธ.ค.60 ผ่าน บล.เอเซีย พลัส ซึ่งเป็นผู้จัดการการจัดจำหน่ายหุ้นกู้
บริษัทมีวัตถุประสงค์ในการนำเงินที่ได้จากการออกและเสนอขายหุ้นกู้ครั้งนี้เพื่อนำมาใช้เป็นเงินทุนหมุนเวียนในการดำเนินงาน และ/หรือรองรับการลงทุนในโครงการใหม่ และ/หรือชำระคืนหนี้